তুরস্ক এয়ারলাইন্সের একটি বিমান পশ্চিম আফ্রিকার গিনি থেকে বুর্কিনা ফাসো যাচ্ছিল। বোয়িং ৭৩৭-৯০০ যখন গন্তব্যে পৌঁছল তখন তার যাত্রী সংখ্যা এক বেড়ে গিয়েছে। কারণ, বিমানের ভিতরেই ভূ-পৃষ্ঠ থেকে ৪২ হাজার ফুট উপরে জন্ম হয়েছে এক শিশু কন্যার।  ওই উড়ানের বাকি যাত্রীরা জানিয়েছেন, বিমান যখন মাঝ আকাশে, তখন আচমকাই নাফি দিয়াব নামে এক যাত্রীর প্রসব যন্ত্রণা শুরু হয়। পরিস্থিতি অন্য রকম বুঝে ঘাবড়ে যান বাকি যাত্রীরা। কী ভাবে কী হবে ভেবেই তাঁরা দিশেহারা হয়ে পড়েন। কিন্তু, বেশি ক্ষণ ভাবতে হয়নি। নাফিকে সাহায্য করতে এগিয়ে আসেন চার বিমানসেবিকা। তাঁদের চেষ্টায় বিমানেই এক শিশু কন্যার জন্ম দেন নাফি। ওই শিশুকন্যার নাম রাখা হয়েছে কাদিজু। বুর্কিনা ফাসোয় পৌঁছেই মা ও শিশুকে স্থানীয় হাসপাতালে নিয়ে যাওয়া হয়। তুরস্ক এয়ারলাইন্সের পক্ষ থেকে জানানো হয়েছে, মা ও শিশু দু’জনেই সুস্থ এবং বিপন্মুক্ত।